**Kodutütarde ja Noorte Kotkaste noortejuhtide stipendiumi taotlemise ja eraldamise kord**

**I  Üldsätted**

1. Kaitseliidu noorteorganisatsioonide noortejuhtide stipendiumi taotlemise ja eraldamise korraga (edaspidi kord) reguleeritakse noortejuhtidele enesetäiendamiseks antava stipendiumi (edaspidi stipendium) taotlemist ja määramist.

2. Stipendiumi andmise eesmärgiks on tunnustada noortejuhtide tegevust Kaitseliidus ning toetada neid enesetäiendamisel.

3. Stipendiumit võivad taotleda tegevad noortejuhid.

4. Kaitseliit annab stipendiumit üks kord aastas kuni 12-le stipendiaadile.

5. Ühel noortejuhil on stipendiumit võimalik saada iga kahe aasta järel stipendiumi saamisest arvates, esitades iga stipendiumi taotlemiseks uue taotluse.

6. Stipendiumi suurus määratakse iga aastaselt isamaalise haridusprogrammi stipendiumideks ettenähtud kogusumma jaotamisel taotlejate vahel, see võib maksimumis ulatuda 1200 euroni isiku kohta, millelt arvestatakse maha tulumaks (20%).

**II   Stipendiumi taotlemine**

7. Kaitseliit kuulutab avaliku konkursi stipendiumite taotlemiseks välja hiljemalt 24. oktoobril.

8. Teade stipendiumite taotlemiseks ja avaliku konkursi tingimuste kohta avaldatakse Kaitseliidu ning Kaitseliidu noorteorganisatsioonide veebilehtedel.

9. Stipendiumi taotlemiseks esitab stipendiumi taotleja Kaitseliidu iseteeninduskeskonnas Spoku taotluse, lisades lisab sellele Kaitseliidu noortejuhi ametikohale kinnitamise käskkirja.

10. Stipendiumit saab taotleda enesetäiendamiseks järgmistes valdkondades: kursustel ja koolitustel osalemine (valdkonnad: noorsootöö, pedagoogika, haridustehnoloogia, psühholoogia, ajalugu, riigikaitse), õppereisid (riigisisesed ja -välised), noorsootöö– ja riigikaitsealase kirjanduse soetamine, õppetöövahendite soetamine individuaalseks kasutamiseks (nt sülearvuti, tahvelarvuti, e-luger jne) või muus Kaitseliiduga kooskõlastatud valdkonnas.

**III   Stipendiumi taotluste hindamine**

11. Stipendiumi taotlusi hindab 5-liikmeline komisjon, kuhu kuuluvad Noorte Kotkaste ja Kodutütarde peavanem, nende poolt määratud üks noortejuht mõlemast struktuuriüksusest ja noorte isamaalise hariduse programmi juht. Vajadusel kaasatakse komisjoni töösse eksperte.

12. Juhul, kui stipendiumi taotluses esineb puudusi, teavitatakse sellest taotlejat e-posti teel. Puuduste esinemisel on taotleja kohustatud puudused kõrvaldama 3 päeva jooksul alates puudustest teavitamise päevast.

13.  Komisjon hindab edastatud stipendiumi taotlusi ning esitab ettepanekud Kaitseliidu ülemale kinnitamiseks. Kaitseliidu ülema käskkirjaga kinnitatud otsused tehakse teatavaks hiljemalt 4.detsembriks.

**IV   Stipendiumi andmine ja lepingu sõlmimine**

14. Kaitseliit teavitab stipendiumi saajaid läbi Kaitseliidu iseteeninduskeskonna Spoku ning avaldab stipendiumi saajate nimed Kaitseliidu ja noorteorganisatsioonide kodulehtedel.

15. Stipendiumi saaja ja Kaitseliidu vahel sõlmitakse stipendiumileping, milles sätestatakse muuhulgas Kaitseliidu ja stipendiumi saaja õigused ja kohustused, stipendiumi suurus, stipendiumi kasutamise sihtotstarve ning aruandluse esitamise kord.

16. Stipendiumi saaja võib stipendiumit kasutada ainult lepingus sätestatud otstarbeks, ajavahemikul ja tingimustel.

17. Stipendium on personaalne ja see makstakse välja ühes osas stipendiumi saaja pangaarvele.

**V   Aruandlus ja järelevalve**

18. Stipendiumi kasutamise aruandluse kohustus ja tähtajad sätestatakse lepinguga.

19. Stipendiumi saaja täidab aruandluse Kaitseliidu iseteeninduskeskonnas Spoku.

20. Järelevalvet stipendiumi kasutamise sihipärasuse, lepingukohasuse ja aruandluse korrektsuse üle teostab Kaitseliidu isamaalise hariduse programmi juht.

21. Kui Kaitseliit on tuvastanud, et eraldatud stipendiumit on kasutatud mittesihtotstarbeliselt, on Kaitseliidul õigus nõuda mittesihipäraselt kasutatud stipendiumi tagastamist osaliselt või täielikult. Mittesihipäraselt kasutatud stipendium tuleb tagastada 30 päeva jooksul kirjaliku nõude saamisest.

**VI Stipendiumikonkursi tingimuste muutmine, konkursist loobumine või konkursi luhtumine**

22. Kaitseliit võib konkursi teatavaks tehtud tingimusi muuta, avaldades sellekohase teate Kaitseliidu veebilehel.

22. Kaitseliit võib konkursist loobuda, avaldades sellekohase teate Kaitseliidu veebilehel.

24. Konkurss loetakse luhtunuks, kui konkursil osalemiseks ei esitatud ühtegi stipendiumi taotlust või ükski esitatud taotlus ei vastanud stipendiumi taotlemise ja eraldamise korrale.